**Амантур Акматалиев. Баба салты, эне адеби.Бишкек,1993-жыл**

**САЛАМ АЙТУУ (КОЛ БЕРҮҮ)**

Элибиздин үрп-адатында, салт-санааларында эч бир мыйзам аркылуу эмес, атадан – балага калыптанган жөрөлгөлөр боюнча айныксыз чындыкта келе жаткан жакшы белгилердин бири салам айтуу – кол берүү. Мында, улууларды урматтоо, кичүүлөрдү ызаттоо наркы бар.

 Илгери кутмандуу кыргыз элинде атчан жөөгө абалы салам айтуучу да, улуу болсо түшө калып, кол берүүчү, улуу ыраазылыгын билдирүүчү, ыракматын айтып, алкап жиберүүчү.

 Азыр айрымдар ат үстүнөн салам айтаарын айтат. Аты менен омуроолотуп, кол сунат. Жөөчөн андан жалтайлап качып кетет. Илгери бала—бакырадан бетер айыл аралап чаап жүрүү жигиттерге, чоң кишилерге эрөөн эле. Көйрөңдүктү билгизүүчү. Атчандар уй мүйүз тартып отурган көпчүлүктү көргөндө атынан оолак түшүп, камчысын сүйрөй келип, улуусу отурган жерден оңго карай, анан солдон баштап ошол биринчи салам берген карыяга кайра кайрылып, амандыгын сурап, анан көчүк басуучу. Азыр көрүп—билип жүрөбүз. Аты менен сүзө качырып келип, аттан түшпөй тургандар бар.